Ullevål sykehus: Tre ansatte ved sykehuset bekreftet smittet

Over 60 ansatte er ikke på jobb ved Ullevål sykehus etter at tre ansatte er smittet med det nye coronaviruset. 28 ansatte har symptomer og er blitt testet.

Oppdatert 29. februar

Artikkelen er over 205 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Fredag kveld ble det kjent at en ansatt ved øyeavdelingen på Ullevål sykehus har fått påvist Covid-19. Lørdag kom beskjeden om at ytterligere to ansatte ved samme avdeling er smittet.

Det betyr at 15 personer nå er bekreftet smittet i Norge.

– Arbeidet går nå på å spore opp eventuelle andre positive, sier medisinsk fagdirektør Hilde Myhren på en pressekonferanse fredag ettermiddag.

28 ansatte med symptomer er blitt testet, mens 30 ansatte uten symptomer er blitt satt i karantene.

Myhren bekrefter til VG at over 60 ansatte nå ikke er på jobb.

– Vi ser veldig alvorlig på denne situasjonen. Vårt høyeste ønske er at vi klarer å begrense videre smitte internt i sykehuset og i befolkningen, sier hun.

Sykehuset jobber med å kontakte alle pasienter som kan ha hatt kontakt med de smittede ansatte. Hittil er omkring 200 pasienter blitt kontaktet, som tilsvarer nær halvparten av alle pasienter som må kontaktes.

Trenger bistand

– Det er omtrent 250 ansatte ved øyeavdelingen. Det er klart at en betydelig andel ansatte som er satt ut av drift per dags dato, sier klinikkleder Kim Tønset til VG.

Øyeavdelingen er et separat bygg til Ullevålsykehus.

– Vi vet med sikkerhet allerede nå at aktiviteten til uken kommer til å være ned på 50–60 prosent av normal drift. Det betyr at en vesentlig andel av pasientene må få behandling en annen plass, legger han til.

VG skrev fredag at den første ansatte som ble smittet fikk beskjed ved sykehuset om at det ikke var nødvendig å teste seg tirsdag morgen.

– I ettertid er det lett å se at det var en uheldig avgjørelse, men det kan vi ikke gjøre noe med nå, sier Myhren.

Ullevål sykehus vil trenge bistand fra Bergen, Stavanger og eventuelt Trondheim.

– Hvis flere får påvist smitte, kan det bli aktuelt å stenge ned hele øyeavdelingen, sier Tønseth.

Dette vet vi om de smittede ved Ullevål sykehus:

Den første som ble smittet testet positivt på coronaviruset etter å ha vært på feire i Nord-Italia. Smitten ble bekreftet fredag. Personen fikk symptomer natt til tirsdag og var på jobb mandag og tirsdag.

Den andre personen som ble smittet var på jobb uten symptomer frem til torsdag. Personen fikk symptomer på jobb på torsdag, og ble testet fredag.

Den tredje ansatte som ble testet positivt var på jobb mandag og tirsdag. Personen fikk symptomer onsdag og var ikke på jobb torsdag eller fredag.

De ansatte er klinisk personell, opplyser Myhren. Anestesiavdelingen og renhold kan også være berørt.

Oona Dunlop ved akuttmedisinsk avdeling opplyser at man kan bli smittet gjennom øyet, men selve øyeopersjonssituasjonen er trygg fordi legene bruker beskyttelsesutstyr.

Spørsmål/svar for øyeavdeling-pasienter Oslo universitetssykehus har laget denne spørsmål-svar-listen for pasienter som har vært på øyeavdelingen. Hvem kan være utsatt for smitte?

Pasienter som har vært på øyeavdelingen fra mandag 24. februar

Er jeg utsatt for smitte?

Alle som er utsatt for smitte vil bli ringt opp fra sykehuset med beskjed om hva de skal gjøre.

Når blir jeg oppringt?

De som er utsatt for smitte, vil blir ringt opp i løpet av 1–2 dager.

Må jeg holde meg hjemme?

Frem til du eventuelt blir kontaktet, skal du leve som normalt

Hva skal jeg gjøre for å forhindre smitte?

Vaske hendene. Hoste i papirlommetørkle eller albuekroken. Vask hendene etterpå.

Er smitten farlig?

De fleste får milde symptomer som ligner forkjølelse. Noen kan få alvorligere sykdom med behov for sykehusinnleggelse.

Hva er symptomene?

Hoste, tungpustet og feber.

Hva gjør jeg hvis jeg får symptomer?

Hold deg hjemme. Ta kontakt med fastlege eller legevakt på 116 117. Vis mer

Sykehuset ber alle som har vært på øyeavdelingen mandag til fredag denne uken om å holde seg hjemme og begrense sosial kontakt i to dager.

Smittevernlege, Egil Lingaas, sa fredag til VG at sykehuset går ut fra at det er snakk om flere hundre personer de må ringe.

Poliklinikken ved øyeavdelingen på Ullevål sykehus ble stengt lørdag.

Publisert: 29.02.20 kl. 17:04 Oppdatert: 29.02.20 kl. 18:55

Mer om Coronaviruset